P6_TA(2005)0055

Valimised Moldovas

Euroopa Parlamendi resolutsioon Moldova parlamendivalimiste kohta

Euroopa Parlament,

- võttes arvesse oma eelmisi resolutsioone olukorra kohta Moldovas, eriti 18. detsembri 2003. aasta resolutsiooni [1];

- võttes arvesse 28. novembril 1994. aastal Moldova ja ELi vahel sõlmitud partnerlus- ja koostöölepingut, mis jõustus 1. juulil 1998. aastal;

- võttes arvesse komisjoni 12. mai 2004. aasta teatist Euroopa naabruspoliitika kohta (KOM(2004)0373);

- võttes arvesse ELi-Moldova parlamentaarse koostöökomisjoni 11. juuni 2003. aasta lõppseisukohta ja soovitusi;

- võttes arvesse Moldova tegevuskava, mis esitati heakskiitmiseks ELi-Moldova koostöönõukogu koosolekule 22. veebruaril 2005. aastal;

- võttes arvesse eesistujariigi 9. veebruari 2005. aasta deklaratsiooni eesseisvate parlamendivalimiste kohta Moldovas Euroopa Liidu nimel;

- võttes arvesse OSCE Demokraatlike institutsioonide ja inimõiguste büroo (OSCE/ODIHR) vajaduste hindamise missiooni aruannet Moldova parlamendivalimistele;

- võttes arvesse oma kodukorra artikli 103 lõiget 4;

A. arvestades, et naabruspoliitika tunnustab Moldova euroopalikke püüdlusi ja Moldova tähtsust riigina, millel on sügavad ajaloolised, kultuurilised ja majanduslikud sidemed ELi liikmesriikidega;

B. arvestades, et Euroopa naabruspoliitika raames valmistati ette tegevuskava, mis hõlmab ettepanekuid, mille eesmärk on aidata kaasa poliitiliste ja institutsionaalsete reformide läbiviimisele, et võimaldada Moldoval järk-järgult lõimuda ELi poliitika ja programmidega;

C. arvestades, et tõeline ja tasakaalustatud partnerlus võib areneda vaid siis, kui see põhineb jagatud ühistel väärtustel, eriti mis puudutab demokraatiat, õigusriigi põhimõtteid ning inim- ja kodanikuõiguste austamist;

D. arvestades, et Moldova president Vladimir Voronin deklareeris 11. detsembril 2004. aastal, et tema riigil ei ole teist valikut, kui liikuda viivitamatult Euroopaga lõimumise poole;

E. arvestades, et parlamendivalimised toimuvad Moldovas 6. märtsil 2005. aastal;

F. arvestades, et nimetatud valimisi tuleb pidada demokraatia kindlustamise ja jagatud väärtustele pühendumise tõsiseks proovikiviks Moldovas;

G. arvestades, et OSCE/ODIHRi ja Euroopa Nõukogu Veneetsia Komisjoni ühissoovitusi võimalike paranduste tegemiseks valimisseadustikku ning valimistega seotud haldusmenetlusse ei ole siiani veel täielikult sisse viidud;

H. arvestades tõsist muret, mida on avaldatud seoses valitsuse kontrolliga avaliku meedia üle, seoses survega erameediale ja meediale puuduliku juurdepääsuga; samuti arvestades muret, mida on avaldatud seoses haldusressursside kuritarvitamisega ametisolevate kandidaatide kasuks;

I. arvestades siiani valitsevat ebamäärasust seoses valimisnimekirjadega, võttes eriti arvesse kodumaalt lahkunud isikute ja üliõpilaste hääletamisvõimalusi;

J. arvestades, et Moldova valitsus süüdistas separatistliku idapiirkonna Transnistria ametivõime pingete tekitamises enne märtsi valimisi, kuna viimane on mobiliseerinud reservohvitsere ja koondanud armeeüksusi;

K. rõhutades, et uue valitsuse demokraatlik legitiimsus suurendab võimalusi liikuda edasi teel Transnistria konflikti tervikliku lahenduse suunas, austades Moldova suveräänsust ja territoriaalset terviklikkust;

1. Rõhutab ELi ja Moldova edasiste suhete tugevdamise tähtsust - muu hulgas Euroopa Liidu Moldova eriesindaja kiire nimetamise ja Euroopa Komisjoni Moldova delegatsiooni loomise kaudu - ja kinnitab vajadust teha koostööd, et aidata kaasa stabiilsuse, turvalisuse ja jõukuse suurenemisele Euroopas ning vältida uute lõhestavate arengute ilmnemist;

2. väljendab tugevat ja jätkuvat toetust Moldova rahvale igakülgselt toimiva demokraatia ja õigusriigi põhimõtete kehtestamisel ning inimõiguste austamisel Moldovas;

3. rõhutab, et eelseisvad valimised, ja eriti rahvusvahelisele demokraatlikule valimisprotsessile vastavate nõudmiste austamine, on Moldova ja Euroopa Liidu vaheliste suhete edasise arengu seisukohalt ülima tähtsusega;

4. soovitab Moldova ametivõimudel tagada kõik vajalikud tingimused, et parlamendivalimised oleksid vabad ja õiglased, seda nii valimispäeval kui valimiskampaania ajal, et Moldova järgiks nii oma rahvusvahelisi kohustusi, millele on osutanud ka Euroopa Nõukogu ja OSCE;

5. kutsub Moldova ametivõime eriti üles tagama, et valimised oleksid läbipaistvad, et valimiskampaaniat kajastaks erapooletu ja pluralistlik meedia ning et ametivõimud näitaksid kandidaatide, parteide ja nende toetajate suhtes üles objektiivsust;

6. soovib, et Moldova ametivõimud kindlustaksid hääletamisõiguse kõikidele riigi kodanikele, kaasa arvatud üliõpilased, väljaspool riiki töötavad inimesed ja need, kelle isikutunnistused aeguvad vahetult enne valimisi;

7. tervitab Moldova ametivõimude kutset rahvusvaheliste vaatlejate osavõtuks parlamendivalimistest, ent soovitab neil samal ajal pakkuda samasuguseid võimalusi Moldova kodanikuühiskonna esindajatele;

8. soovitab liikmesriikidel, eriti Itaalial ja Portugalil, kus elab kõige rohkem Moldaaviast lahkunud isikuid, leida teid võimaldamaks Moldova saatkondadel avada valimispunktid väljaspool saatkonda asuvates kohtades, et muuta seeläbi võimalikult suure hulga Moldova immigrantide jaoks valimistest osavõtt lihtsamaks;

9. kutsub Moldovat ja selle separatistlikku piirkonda Transnistriat üles taasalustama kõnelusi konflikti lahendamiseks; soovitab vahendajatel kahekordistada pingutusi protsessi toetamiseks ja kinnitab oma jätkuvalt tugevat pühendumist konflikti lõpetamise toetamisele, kaasates tihedas koostöös OSCEga kõik enda käsutuses olevad vahendid;

10. tervitab sellega seoses ühehäälset nõukogu 26. augusti 2004. aasta otsust [2] kehtestada kuni 27. veebruarini 2005. aastal piirangud, nt viisakeeld, 17 Transnistria separatisti suhtes, keda peetakse vastutavaks konflikti poliitilise lõpetamise takistamise eest;

11. tuletab meelde nõukogu ühise kriisiohjamise alast ettepanekut ning rõhutab, et Venemaal lasub suur vastutus olukorra eest selles piirkonnas, kuna praegu on Transnistrias ligi 2500 sõdurit, kes OSCE 1999. aasta Istanbuli tippkohtumisel vastuvõetud otsuse kohaselt oleksid pidanud sealt välja viidama 2002. aasta lõpuks;

12. teeb oma presidendile ülesandeks edastada käesolev resolutsioon nõukogule, komisjonile, Euroopa Nõukogu peasekretärile, OSCE peasekretärile, OSCE/ODIHRi direktorile ning Moldova, Rumeenia, Venemaa, Ukraina ja USA valitsustele ning parlamentidele.

[1] ELT C 91 E, 15.4.2004, lk 692.

[2] ELT L 279, 28.8.2004, lk 47.

--------------------------------------------------